Vantaanjoki

[
{
  "type": "ExternalData",
  "service": "geoline",
  "ids": "Q2092330",
  "properties": {
      "stroke": "#00BFFF",
      "stroke-width": 3, 
    "stroke-opacity": 1 }
}
]


**Vantaanjoki**, ennen myös **Vantaa** (), on Kanta-Hämeessä Hausjärvellä ja Riihimäellä sekä Uudellamaalla Hyvinkäällä, Nurmijärvellä, Tuusulassa, Vantaalla ja Helsingissä virtaava Vantaanjoen vesistön 101&nbsp;kilometriä pitkä laskujoki. Vantaanjoki alkaa Hausjärven Erkylänjärvestä ja laskee Suomenlahteen Helsingissä Vanhankaupunginlahdella. Joen vaikutuspiirissä elää 400&nbsp;000&nbsp;asukasta.

## Joen nimi
Vantaanjoki eli Vantaa on kirjattu joen nimeksi jo 1500-luvulta lähtien. Kirjallisissa lähteissä se on ollut ruotsiksi muodossa *Vanda å. Seme fl.* 1595, *Vanta* 1613, *Vanda fluss* noin 1635 ja *Wanda* 1662. Suomeksi nimi on esiintynyt 1500-luvulla muodossa *Vanda*, 1833 *Wandanjoessa*, *Wantaanjoki* 1878. Joen nimen on katsottu pohjautuvan joen latvalla, Hausjärven kunnan kylännimeen *[[Vantaa (Hausjärvi)|Vantaa]]* (*Wandas* 1539, *Vanda* 1543). Nimistötutkija Saulo Kepsu on esittänyt kylän saaneen nimensä Erkylänjärven mukaan. Siitä on aiemmin käytetty nimeä *Vantaanjärvi* < *Vanantaanjärvi*; mahdollisesti Janakkalan Vanaantaan kylän eräjärvi (*Wandois Träsk* 1782). Vanaantaka kertoo nimen lukeutuvan Vanajaveteen kytkeytyviin Vanaja-nimiin. Joki on ollut tärkeä kulkureitti Vanajan Hämeestä Suomenlahden rannikolle.

## Joen kulku
### Hausjärven ja Riihimäen osuus
Vantaanjoen alku sijaitsee Hausjärvellä Erkylänjärven pohjoisrannalla, josta joki virtaa pohjoiseen päin. Vantaan kylässä se virtaa Myllylammin läpi, jatkaa Selänojan kohdalta eteenpäin pohjoiseen ja kääntyy Vehkojan kohdalla kohti Riihimäen keskustaajamaa. Pohjankorvessa on joessa Käräjäkoski, jonka ympärille on rajattu virkistysalue. Taajamassa se virtaa Rajakorven lisäksi myös Uhkolan, Jokikylän, Peltokylän ja Parooninmäen kautta kääntyen samalla kohti etelää. Silmäkenevalla siihen yhtyy lyhyt Herajoki. Nevan jälkeen joki virtaa Arolammin läpi ja jatkaa Kapulasillan kohdalla Hyvinkään puolelle.

### Hyvinkään osuus
Joki leikkaa Kapulasillan kohdalla pitkittäisen harjujakson, mutta seuraa Hyvinkäällä Ensimmäistä Salpauselkää kohti lounasta. Täällä on joen ympärille rakennettu golfkenttä, jossa joki alittaa ensimmäisen kerran Riihimäen jälkeen Pohjoisen kehätien. Seuraavaksi joki alittaa Vaiveroon johtavan tien, Vanhan Kolmostien ja valtatien 3. Valtatie ja Hyvinkään keskustaajama jäävät useaksi kilometriksi sen itäpuolelle. Usmin kohdalla siihen yhtyy luoteesta tuleva Paalijoki. Joki virtaa Usmin, Hyyppärän, Vanhamyllyn ja Kuumolan alueella peltomaisemissa, jossa se alittaa neljä pientä siltaa. Viimeinen silta kuuluu Kytäjään johtavalle tielle, jonka jälkeen Vantaanjokeen yhtyy lännestä tuleva Kytäjoki. Sivujoki on vähintään saman kokoinen kuin Vantaanjoki, joten samalla joen virtaama kaksinkertaistuu. Vantaanjoki pujahtaa Vatvuorien välistä Kuninkaankoskeen kääntyen kaakkoon päin. Alue on nimeltään Hyvinkäänkylä, joka on rakennettu Salpausselän päälle. Joki alittaa taas valtatien ja seututien 130 eli Vanhan Kolmostien, ja virtaa nyt aiempaa syvemmässä uomassa. Se pujahtaa Salpausselän läpi Hevosmäen ja Nälkänummen välisestä matalammasta kohdasta. Täällä sijaitsee liikenteen solmukohta, jossa joki alittaa yhtäaikaa keskustaan johtavan yhdystien 11490 ja Hanko–Hyvinkää-rautatien. Joki kaartaa samalla kohti itää, väistää Kaunisnummen seuraten loivarinteistä ja avaraa jokilaaksoa, ja jatkaa kaakkoon päin kaartuen kohti Kaltevaa. Kaltevaan mennessä se alittaa kolme tietä, joista suurin on Hangon ja Mäntsälän välinen Hangonväylä. Valtatien jälkeen se sivuaa Kaltevan jätevedenpuhdistamoa ja kohtaa Rantakulmalla Nurmijärven kuntarajan. Joki on seuraavat 1,5 kilometriä Hyvinkään ja Nurmijärven rajajoki.

### Nurmijärven osuus
Nurmijärven koillisosassa joki virtaa jätevedenpuhdistamolta seitsemän kilometriä kohti etelää. Jokilaakson peltomaat seuraavat uomaa kapeana vyöhykkeenä. Kummallakin puolella on tie, joka seuraa joenuomaa Nukariin asti. Ennen Nukaria joki alittaa ensin Hämeentien ja sitten kylässä sekä kylätien että kolme kävelysiltaa. Nukarin kylässä sijaitsee yli kilometrin mittainen Nukarinkoski, jossa on pudotusta 25 metriä. Nukarinkoskessa on seitsemän jokisaarta. Kosken alapuolella jokeen yhtyy idästä tuleva Lohenoja, ja hieman alempana lännestä tuleva Huuhkaimenoja. Samalla joen pääsuunta kääntyy lounaaseen päin ja joki vajoaa yli 10 metriä syvään ja metsäiseen jokilaaksoon. Papinojan jälkeen peltomaat ulottuvat paikoitelleen joen äyräille asti. Joki suuntaa taas Kolmostien viereen, mutta alittaa ennen sitä Raalantien. Valtatieltä alkaa joessa kaltevampi osuus, jossa ensimmäisessä Pikkukoskessa joen ylittää kävelysilta ja sen rantaan on rakennettu laavu. Kahden kosken jälkeen joki alittaa Myllykosken kohdalla Siippoontien. Myllykoskella on kolme joen ylittävää kävelysiltaa ja kaksi nuotiopaikkaa. Koskella on pudotusta 11 metriä ja joenuoma virtaa täällä yli 20 metriä syvässä laaksossa. Kylmäojan jälkeen joki alittaa koskenniskalla sijaitsevanPalojoentien. Kosken suvannossa on pieni jokisaari. Hautakoskella Vantaanjokeen yhtyy luoteesta tuleva Viitastenoja. Joki virtaa täällä Palojoen länsipuolella kahden, yli 50 metrin korkeuteen kohoavan korkean, mäen välistä. Metsäosuuden jälkeen joki ilmaantuu Palojoen Alikylän ja Vuolteenmäen väliselle pellolle. Pellolla se alittaa Palojoelta Klaukkalaan johtavan kylätien, jonka jälkeen siihen yhtyy koillisesta tuleva Palojoki. Vantaanjoki aloittaa tästä kuusi kilometriä pitkän ja etelään päin suuntautuvan osuuden. Osuuden aluksi joki siirtyy Tuusulan ja Vantaan puolelle Rajakosken kohdalla.

### Tuusulan ja Vantaan osuus
Nurmijärveltä siirrytään 2,5 kilometriä pitkälle osuudelle, jossa joki muodostaa Vantaan ja Tuusulan rajajoen. Tällä osuudella siihen yhtyvät idästä tulevat Ruokosuonoja ja Krapuoja. Kun joki alkaa seuraamaan peltoalueiden reunoja, tulee se Riipilään, jossa se alittaa Seutulan ja Riipilän välisen maantien. Täällä joki tekee peltoaukealla länteen ulottuvan mutkan, jossa siihen yhtyy pieni Hankoja ennen suurta Luhtaanmäenjokea, joka kasvattaa Vantaanjoen virtaamaa kolmanneksella. Sitten joki kääntyy takaisin itään päin, pudottautuu Kotamäellä Königstedtinkoskessa ja Seutulassa Katriinankoskessa alemmaksi, alittaa taas Riipilän tien ja kääntyy etelään kohti Tuusulanjoen yhtymäkohtaa. Helsinki-Vantaan lentoaseman länsipuolella joki kaartaa lounaaseen Vantaankosken suuntaan. Joki alittaa samalla kertaa lentoasemalle johtavan rautatien ja Tikkurilaan johtavan tien, ja seuraavaksi se alittaa Vantaankoskella Kehä III:n. Kehätien jälkeen joki tekee Vantaankoskessa mutkan ja jatkaa Vantaanlaaksossa etelään kohti Silvolaa. Silvolassa on pienessä hiekkakuopassa uimapaikka ja vastapuolella jokea Silvolan tekojärvi. Täällä joesta muodostuu itään päin virtaava Helsingin ja Vantaan rajajoki seuraavaksi kuudeksi kilometriksi. osuuden päässä Keravanjoki yhtyy Vantaanjokeen.

### Helsingin osuus
Silvolan jälkeen joki putoaa kilometrin mittaiseen Pitkäkoskeen, jossa on kaksi jokisaartakin. Tämän perään tulevat Ylästön kohdalla vielä Niskalankoski ja Ruutinkoski. Viimeisessä koskessa on laaja suvanto, jossa on kaksi saarta. Joki kääntyy nyt peltoaukealla etelään päin kohti merta. Se ohittaa Tammiston ja Torpparinmäen samalla, kuin siihen yhtyy Näsinoja. Ennen Keravanjokea joki alittaa kantatien 45 sekä Tikkurilasta tulevan pikkutien. Tämän jälkeen joki virtaa kokonaan Helsingissä. Ensin se virtaa Tapaninvainion ja Tuomarinkartanon ohi, ja sitten Itä-Pakilan siirtolapuutarhan  ja Pukinmäen ohi. Puutarha-alueella on joessa uimaranta. Sitten alitetaan nopeasti ensin Kehä I:n, Oulunkylän ja Tapaninkylän välisen tien ja sitten keskustan rautatien. Joki kääntyy Savelan ja Pihlajiston ohi Veräjälaaksoon, jossa on toinen siirtolapuutarha, ja pujahtaa sitten Veräjämäen ja Viikinmäen välistä. Veräjämäessä on uimaranta. Joen yli kulkee rautatie Vuosaareen ja sen jälkeen valtatie 4. Sillalta näkyy jo Vanhankaupunginkoski, jonka haarojen väliin jää Kuninkaankartanonsaari. Joki alkaa nyt laajentua Vanhakaupunginseläksi.

## Koskia

## Virkistysarvoja
Vantaanjoen alueella on voimassa useita määräyksiä. Osa alueista on yleiskalastusoikeuksien ulkopuolella, joten niissä ongintaa, pilkintää ja viehekalastusta on rajoitettu. Osa määräyksistä liittyy esimerkiksi vesistön omistajien päätöksiin, osa luonnonsuojelun vaatimuksiin ja osa liittyvät vaelluskalasäädöksiin. Rajoituksia on myös patojen ja kalateiden vaikutusalueilla. Vantaanjoen kalatalousalueen tulkinnan mukaan Nukarinkosken, Vantaankosken, Myllykosken ja Tikkurilankosken puretut padot ja nousu-uomat eivät olisi enää rajoituksien piirissä. Koskikalastuskohteisiin myydään kalastuslupia, joihin liittyy rauhoitusaikoja, pyyntimitan vähimmäisrajoja ja vuorokausikiintiöitä. Virtavesissä, jossa liikkuu vaelluskaloja, ei saa verkkokalastaa. Tuusulanjärvellä ja Rusutjärvellä saa käyttää verkkoja, joiden silmäkoko on vähintään 55 millimetriä. 

Rauhoitusaikoja on määritelty seuraaville kalalajeille: taimen, lohi, siika, harjus, kuha, nahkiainen ja ankerias. Myös jokiravulle, täpläravulle ja kapeasaksiravulle on rajoituksia. Joen kalasto on kuitenkin laajempi. Edellisten lisäksi joessa elää hauki, ahven, salakka, särki, lahna, pasuri, made, kiiski, toutain, törö, turpa, vimpa, kivennuoliainen, kymmenpiikki ja seipi. Ainakin Vantaan kaupunki on julkaissut jokien alueelta kalavesikartan.

Joki on melontakelpoinen suurelta osin ainakin korkeanveden aikaan. Vantaanjoesta on Erkylänjärveltä suistoon ja Keravanjoesta ulottuvista melontareiteistä on julkaistu melontaoppaat. Vantaanjoessa on Helsingissä kolme uimarantaa: Pakilan/Klaukkalan puiston, Malmin/Tapaninvainion ja Pikkukosken uimarannat.

## Luontoarvoja
### Luonnonsuojelualueita
Riihimäen keskustaajamassa on joenvarresta rauhoitettu kaksi aluetta. Toinen on Pohjankorven metsäalue, jossa virtaa Käräjäkoski, ja toinen on Uhkolassa sijaitseva Vantaanjokivarren luonnonsuojelualue (5,3 ha, vuodesta 2023). Joen varressa on täällä kapea lehtimetsävyöhyke, joka on jätetty virkistys- ja opetuskäyttöön. Nurmijärvellä sijaitsee ranta-alueella Valkeapuron suojelualue (2 ha) ja Seutulassa on rantaan ulottuva Linnanmetsän suojelualue (39 ha). Silvolan ja Tolkinkylän välisellä jokiosuudella on useita yksityismaiden suojelualueita (Silvolanmetsän-, Pitkäkosken länsiosan-, Pitkäkosken rinnelehtojen-, Vantaanjoentörmän-, Ruutinkosken lehdon-, Ruutinkosken pohjoisen luonnonsuojelualueet). Helsingin kaupunkialueella Veräjämäellä rantaan rajautuvat 	Oulunkylän jalopuulehdon luonnonsuojelualue (8,6 a) ja Veräjämäen luonnonsuojelualue (17 ha).

### Natura 2000-alueet
Vantaanjoen joenvarsi on lailla suojeltu vuonna 2009. Ne muodostavat Natura 2000-hankkeeseen otetun Vantaanjoen suojelualueen (FI0100104, 145 hehtaaria ja 59 kilometriä). Se ulottuu Nukarilta joen suistoon asti. Joki virtaa ravinteikkaiden savimaiden halki ja joenvarret ovat usein reheviä lehtoja. Joenpohja on savea ja liejua, mutta koskipaikoissa työntyy kalliopinta näkyviin ja sekä koskissa että suvannoissa esiintyy hiekkaa ja soraikkoa. Suomessa suojeltava laji on vuollejokisimpukka, jota esiintyy Vantaanjoessa noin 15&nbsp;% Suomen yksilömääristä. Joenvarressa tavataan saukko ja esimerkiksi Ruutinkoskella ja Königstedtinkoskella virtalude on varsin runsas.

Nurmijärven kaakkoispuolella Palojoella Vantaanjoen länsipuolella sijaitsee rantaan ulottuva *Kaanaan vanha metsä* (FI0100037, 17 ha). Kyseessä on vanha sekametsä, jossa valtalajeina ovat kuusi, koivu ja haapa. Aluskasvillisuudessa on lehtojen kasveja, kuten esimerkiksi lehtosinijuuri, imikkä, kevätlinnunherne, mustakonnanmarja, lehtokuusama ja koiranheisi. Kahden puron varret ovat hiirenporrataan peittämää. Täällä voi tavat pikkusiepon sekä pohjantikan, sekä valtakunnallisesti harvinaiset haapariippusammal, ruskolatikka ja kirjoimikkäkärsäkäs.

### Ympäristövahingot
Kaikkien aikojen pahin tulva Vantaanjoessa keväällä 1966 peitti 9,2 neliökilometrin alueen. Virtaaman perusteella tulvan suuruudeksi arvioitiin keskimäärin kerran 200−400 vuodessa toistuva. Pienempi tulva sattui kesällä 2004. Molemmissa tulvissa kärsi muun muassa Pirttirannan kesämökkiyhdyskunta Vantaanjoen mutkassa.

Vantaanjoen vakavimpia ympäristövahinkoja oli elokuussa 1995 Riihimäellä Havin tehtaalla sattunut vuoto. Jokeen pääsi inhimillisen erehdyksen vuoksi noin 15&nbsp;000 litraa astianpesuainetta, minkä seurauksena joen vesi vaahtosi useita päiviä ja tuhansia kaloja kuoli. Tapauksesta tehtiin ympäristörikostutkinta, ja Havilla työskennellyt laitosmies tuomittiin sakkoihin. Havi maksoi syksyllä 1996 Helsingin ja Vantaan kaupungeille sekä Vantaanjoen kalastuskunnalle runsaan 300&nbsp;000 markan vahingonkorvaukset.

### Saastuminen
Vantaanjoki on Suomen vesistä ylivoimaisesti eniten PFAS-kemikaalien saastuttama. Niiden määrä on 41,00 ng/l. Toiseksi saastunein joki Porvoonjoki sisältää PFAS-kemikaaleja 7,39 nanogrammaa litrassa. Myrkkyjä on valunut veteen muun muassa Helsinki-Vantaan lentoasemalta. Lentoaseman paloharjoitus­alueella käytetään PFAS-kemikaaleja sisältävää sammutusvaahtoa. Sammutusvaahtoa kulkeutuu ojia ja puroja pitkin Vantaanjokeen esimerkiksi vuotojen seurauksena. Lisäksi kemikaaleja pääsee jokeen Riihimäen ja Hyvinkään jätevedenpuhdistamoista. Lentoaseman sammutusvaahdot ja kaupunkien jäteveden­puhdistamot eivät kuitenkaan riitä selittämään Vantaanjoen korkeita PFAS-pitoisuuksia, vaan myös tuntemattomilla päästölähteillä on joen tilaan merkittävä vaikutus.

## Historiaa

Vesistöalueen luonnonhistoriaa ja kulttuurihistoriaa on esitelty edellisessä linkissä *Vantaanjoen historiaa*. Suomalaisyhtye Teleks on kirjoittanut Vantaanjoesta kappaleen ”Hiljaa virtaa Vantaa”.

## Vantaanjoen vesistösuhteita

### Yleistä
Vantaanjoen vesistön valuma-alueen pinta-ala on 1&nbsp;685,92&nbsp;neliökilometriä ja järvisyys 2,25&nbsp;%. Vesistöalueen laskujoki on Vantaanjoki ja se muodostaa uomaverkostonsa pääuoman Vantaanjoen ala- ja keskijuoksulla. Sitä vastoin sen latvaosuus Kytäjoen kohdalta ylöspäin on niin pieni, että pääuoma muodostuu Kytäjoesta ja sen latvahaaroista. Tästä seuraa erikoinen tilanne, että Vantaanjoen latvaosuus muodostaa pääuoman sivuhaaran. Pääuoman pituudeksi tulee vesistöviranomaisen uomaverkoston tietoja yhdistellen noin 104 kilometriä ja Vantaanjoen pituudeksi vastaavasti 98 kilometriä.

### Vantaanjoen sivu-uomia
 Taulukon lähteet on esitetty taulukon alla, ja niitä on solukohdennettu rivin oikeassa sarakkeessa rivikohtaisesti.
|-
| style=text-align:left | Kytäjoki ||style=text-align:left | Hyvinkää || 76 || 28 ||  || 256 || 3,3,6,6,–,4
|-
| style=text-align:left | Paalijoki ||style=text-align:left | Hyyppärä || 80 || ||  || 36 || 3,3,4,–,–,4
|-
| colspan=8 style=text-align:left bgcolor=silver| Siirtyy Riihimäeltä Hyvinkään puolelle.
|-
| style=text-align:left | Herajoki ||style=text-align:left | Silmäkeneva || 91 || ||  || 25 || 3,3,4,–,–,4
|-
| colspan=8 style=text-align:left bgcolor=silver| Siirtyy Hausjärveltä Riihimäen puolelle.
|-
| style=text-align:left | Vehkaoja ||style=text-align:left | Pohjankorpi || 99 || ||  ||  || 3,3,6,–,–,–
|-
| style=text-align:left | Selänoja ||style=text-align:left | Vantaa || 101 || ||  || 11 || 3,3,4,–,–,4
|-
| colspan=8 style=text-align:left bgcolor=silver| Vantaanjoki alkaa Erkylänjärvestä, johon laskee Lallujärvi.
|}

### Vantaanjoen järviä
Vantaanjoen vesistön järvet sijaitsevat pääosin Vantaanjoen sivujokien valuma-alueilla. Vantaanjoen lähdejärvenä on Hausjärven Erkylänjärvi, jonka pohjoispuolella sijaitsee joelle nimensä antanut Hausjärven Vantaan kylä. Riihimäen Arolammen kylässä joen laajentumana on Arolammi. Vantaalla joen läheisyydessä on vesihuollon tarpeisiin padottu Silvolan tekojärvi, johon vesi kuitenkin tulee Päijännetunnelin kautta Vantaanjoen vesistön ulkopuolelta. Silvolassa sijaitsee joen varressa myös pieni lampi, jossa on uimaranta.

## Huomioita

## Katso myös
* Luettelo Suomen Natura 2000 -alueista

## Lähteet

## Aiheesta muualla

* 
* 
* 
* Vantaanjoen historia 
* Vantaanjoen vesistö
*